РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број 06-2/27-13

28. јануар 2013. године

Б е о г р а д

З А П И С Н И К

33. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ЈАНУАРА 2012. ГОДИНЕ

 Седница Одбора је почела у 12,05 часова.

 Седницом је председавала Весна Ковач, председник Одбора.

 Поред председника, седници су присуствовали чланови Одбора: Зоран Антић, др Милорад Мијатовић, Радојко Обрадовић, Золтан Пек, Радмило Костић и Драган Томић и заменици чланова Одбора: Мићо Роговић, уместо Верољуба Арсића; Дејан Раденковић, уместо Зорана Касаловића и Мирјана Марјановић уместо Душице Николић.

 Седници нису присуствовали чланови Одбора: Верољуб Арсић, Војислав Вујић, Жика Гојковић, Божидар Ђелић, Бојан Ђурић, Зоран Касаловић, Душица Николић, Ђорђе Стојшић и Момо Чолаковић.

 Седници је присуствовао и др Владимир Маринковић, заменик члана Одбора др Милорада Мијатовића.

 Одбор је једногласно прихватио предлог председника Одбора да се предложени дневни ред допуни тачком: „Разно“.

 Одбор је, затим, једногласно утврдио следећи

Д н е в н и р е д

 1. Утврђивање Предлога одлуке о покретању поступка за утврђивање предлога за избор председника и чланова Републичке комисије за заштиту права у поступцима јавних набавки;

 2. Разно.

 Пре преласка на рад по утврђеном дневном реду, Одбор је једногласно усвојио записнике 21, 22, 23, 24, 25, 26, 27, 28. и 29. седнице Одбора.

**Прва тачка дневног реда:** Утврђивање Предлога одлуке о покретању поступка за утврђивање предлога за избор председника и чланова Републичке комисије за заштиту права у поступцима јавних набавки

 Члановима Одбора су уручени Предлог одлуке о покретању поступка за утврђивање предлога за избор председника и чланова Републичке комисије за заштиту права у поступцима јавних набавки и Текст огласа за јавни конкурс за избор председника и шест чланова Републичке комисије за заштиту права у поступцима јавних набавки.

 У дискусији су учествовали: Весна Ковач, Драган Томић, др Владимир Маринковић и Радојко Обрадовић.

 Драган Томић је изнео мишљење да за чланове Републичке комисије не треба узети у обзир оне кандидате који су били чланови комисија за јавне набавке у предузећима у којима су констатоване бројне злоупотребе.

 Приликом утврђивања текста предложене одлуке и текста огласа за јавни конкурс, Весна Ковач је предложила да се у тексту јавног конкурса, у делу где се наводи да се у изборном поступку проверава стручна оспособљеност из области јавних набавки увидом у податке из пријаве и разговором, дода реч: „тестирањем“. Одбор је једногласно прихватио овај предлог за допуну текста јавног конкурса.

 Др Владимир Маринковић је предложио да Одбор формира радну групу која би сачинила тест за проверу стручне оспособљености кандидата за председника и чланове Републичке комисије.

 Радојко Обрадовић је истакао да је потребно да радна група претходно утврдити принципе за израду теста, па тек онда да сачини тест.

 На предлог председнице, Одбор је једногласно донео **закључак:**

 - Образује се Радна група за утврђивање теста за проверу стручне оспособљености из области јавних набавки кандидата за председника и чланове Републичке комисије за заштиту права у поступцима јавних набавки, у следећем саставу:

 1. др Милорад Мијатовић, председник,

 2. Радојко Обрадовић, члан,

 3. Дејан Раденковић, члан,

 4. Радмило Костић, члан,

 5. др Владимир Маринковић, члан Радне групе.

 Секретар Радне групе је Милена Сандић, начелник Одељења за економско-финансијска питања, која обавља послове секретара Одбора.

 Радна група ће, у што краћем року, Одбору предложити тест за проверу стручне оспособљености кандидата из области јавних набавки.

 Чланови Радне групе су се договорили да први састанак одрже 30. јануара 2013. године.

 Одбор је, затим, једногласно усвојио Одлуку о покретању поступка за утврђивање предлога за избор председника и чланова Републичке комисије за заштиту права у поступцима јавних набавки, који гласи:

На основу члана 140. ст. 2. и 6. Закона о јавним набавкама (''Службени гласник РС'', бр. 124/12), Одбор за финансије, републички буџет и контролу трошења јавних средстава, на седници одржаној 28. јануара 2013. године, донео је

О Д Л У К У

о покретању поступка за утврђивање предлога за избор председника и чланова Републичке комисије за заштиту права у поступцима јавних набавки

 1. Покреће се поступак за утврђивање предлога за избор председника и чланова Републичке комисије за заштиту права у поступцима јавних набавки (у даљем тексту: Републичка комисија).

2. Оглашава се јавни конкурс за избор председника и чланова Републичке комисије у тексту који је саставни део ове одлуке.

3. Јавни конкурс објавити у ''Службеном гласнику Републике Србије'', дневном листу ''Политика'', као и на интернет страници Народне скупштине [www.parlament.rs](http://www.parlament.rs).

4. За председника и чланове Републичке комисије може бити изабрано лице које испуњава услове за избор из члана 141. Закона о јавним набавкама.

5. Након спроведеног јавног конкурса, на предлог Одбора за финансије, републички буџет и контролу трошења јавних средстава, Народна скупштина доноси одлуку о избору председника и чланова Републичке комисије.

6. О спровођењу ове одлуке стараће се генерални секретар Народне скупштине.

7. Ова одлука ступа на снагу даном доношења.

Одбор је једногласно усвојио текст јавног конкурса који је саставни део ове одлуке, који гласи:

На основу члана 140. ст. 2. и 6. Закона о јавним набавкама („Службени гласник РС“, бр.124/12) и Одлуке о покретању поступка за утврђивање предлога за избор председника и чланова Републичке комисије за заштиту права у поступцима јавних набавки 11 Број 02-297/13 од 28. јануара 2013. године

НАРОДНА СКУПШТИНА

ОДБОР ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА

оглашава јавни конкурс

за избор председника и шест чланова Републичке комисије за заштиту права

у поступцима јавних набавки

За председника Републичке комисије за заштиту права у поступцима јавних набавки (у даљем тексту: Републичка комисија) може бити бирано лице које испуњава услове потребне за избор за судију основног суда, осим услова у вези са Правосудном академијом, и које има радно искуство од пет година у области јавних набавки.

 Најмање четири члана Републичке комисије се бира међу лицима која испуњавају услове потребне за избор за судију основог суда, осим услова у вези са Правосудном академијом, и која имају радно искуство од три године у области јавних набавки.

 Највише два члана Републичке комисије се бира међу лицима која имају стечено високо образовање из научне области правне, економске или техничко-технолошке науке на студијама другог степена (дипломске академске студије – мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним студијама у трајању од најмање четири године, најмање пет година радног искуства на пословима јавних набавки, стечен сертификат за службеника за јавне набавке и која испуњавају друге услове прописане за рад у државним органима.

 Након спроведеног јавног конкурса, на предлог Одбора за финансије, републички буџет и контролу трошења јавних средстава, Народна скупштина бира председника и чланове Републичке комисије.

 Председник и чланови Републичке комисије бирају се на период од пет година.

 Исто лице може два пута бити бирано за председника Републичке комисије.

 За члана Републичке комисије исто лице може бити бирано највише два пута, под условом да није бирано за председника Републичке комисије.

 Председник, односно члан Републичке комисије не може обављати другу јавну функцију, вршити функцију у политичкој странци, нити обављати било коју другу функцију, службу, посао, дужност или активност која би могла утицати на његову самосталност у раду и поступању или која би умањивала његов углед или углед функције председника, односно члана Републичке комисије.

 **Услови за све кандидате:**

1) држављанство Републике Србије;

2) да није осуђиван на казну затвора од најмање шест месеци;

3) да није покренута истрага или подигнута оптужница;

4) стручност, оспособљеност и достојност за обављање функције председника, односно члана Републичке комисије.

 У**слови за избор председника Републичке комисије:**

1) правни факултет;

2) положен правосудни испит;

3) најмање три године радног искуства у правној струци после положеног правосудног испита;

4) радно искуство од најмање пет година у области јавних набавки.

 **Услови за избор најмање четири члана Републичке комисије:**

1) правни факултет;

2) положен правосудни испит;

3) најмање три године радног искуства у правној струци после положеног правосудног испита;

4) радно искуство од најмање три године у области јавних набавки.

 **Услови за избор највише два члана Републичке комисије:**

1) стечено високо образовање из научне области правне, економске или техничко-технолошке науке на студијама другог степена (дипломске академске студије – мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним студијама у трајању од најмање четири године;

2) радно искуство од најмање пет година на пословима јавних набавки;

3) стечен сертификат за службеника за јавне набавке.

**У изборном поступку проверавају се** познавање области из делокруга рада Републичке комисије, оспособљеност за решавање предмета из делокруга Републичке комисије, вештина логичког и аналитичког резоновања, организационе способности, провера стручне оспособљености из области јавних набавки - увидом у податке из пријаве, тестирањем и разговором.

**Рок** за подношење пријаве на конкурс је 15 дана од дана објављивања конкурса у „Службеном гласнику Републике Србије“.

**Пријава на конкурс** садржи име и презиме кандидата, датум и место рођења, адресу становања и број телефона, податке о образовању, податке о врсти и дужини радног искуства са описом послова на којима је кандидат радио до подношења пријаве на конкурс и одговорности на тим пословима, опис послова које је кандидат обављао у области јавних набавки, податке о стручном усавршавању, посебним областима знања и познавању страних језика. У пријави навести да ли се конкурише на место председника Републичке комисије, члана Републичке комисије или се конкурише на оба места.

**Докази који се прилажу уз пријаву на конкурс:** уверење о држављанству; извод из матичне књиге рођених; уверење да против кандидата није покренута истрага или подигнута оптужница; диплома о стеченој стручној спреми; исправе којима се доказује радно искуство у струци (потврде, решења и други акти из којих се може утврдити на којим пословима и са којом стручном спремом је стечено радно искуство); оверена фотокопија радне књижице; уверење о положеном правосудном испиту (за избор председника и најмање четири члана Републичке комисије); сертификат за службеника за јавне набавке (за избор највише два члана Републичке комисије).

 Наведени докази се достављају у оригиналу или фотокопији, која је оверена у општини или суду.

 Исправе на страном језику се достављају у оригиналу или копији, са преводом овереним од стране судског тумача.

**Пријаве на јавни конкурс подносе се на адресу:** Народна скупштина Републике Србије, Одбор за финансије, републички буџет и контролу трошења јавних средстава, Трг Николе Пашића 13, Београд, са назнаком: „За јавни конкурс за избор председника и чланова Републичке комисије за заштиту права у поступцима јавних набавки“.

 Пријаве се могу доставити лично или путем поште. Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или фотокопији овереној у општини или суду неће се разматрати.

 Све додатне информације о конкурсу могу се добити у Одбору за финансије, републички буџет и контролу трошења јавних средстава, Краља Милана 14, Београд, телефон 011/3026-065.

 Овај оглас се објављује у „Службеном гласнику Републике Србије“, дневном листу „Политика“ и на интернет страници Народне скупштине: [www.parlament.rs](http://www.parlament.rs).

**Друга тачка дневног реда**: Разно

 Председница Одбора је обавестила чланове Одбора:

 - да је Канцеларија за европске интеграције организовала састанак чланова Одбора са делегацијом Програма SIGMA (заједничка иницијатива ОЕЦД и ЕУ за пружање подршке за побољшање у управљању и руковођењу), који ће се одржати 13. фебруара 2013. године. Теме предложене за овај састанак су: улога Народне скупштине у контроли одговорности Владе; поштовање парламентарних рокова; парламентарна расправа о фискалној стратегији и буџету; техничка подршка Одбору за спровођење анализа; и разматрање извештаја Државне ревизорске институције. Одбор је прихватио предлoг Радојка Обрадовића да се састанак одржи у Дому Народне скупштине, уместо у Канцеларији за европске интеграције.

 - да ће се 31. јануара 2013. године одржати обука за чланове и заменике чланова Одбора за одржавање електронске седнице Одбора.

 - да ће се, у организацији Народне скупштине и Вестминстерске фондације за демократију одржати Презентација регионалне студије о улози парламената и влада у промовисању економског раста у земљама Западног Балкана: „Економске и европске перспективе земаља Западног Балкана“, 5. фебруара 2013. године, у згради Дома Народне скупштине.

 Председница Одбора је, такође, обавестила чланове Одбора да је добила позив за учешће на састанку председника одбора за финансије, 24-25. фебруара 2013. године у Даблину, у оквиру Ирског председавања Саветом Европске уније (парламентарна димензија) и предложила да, уместо ње, на састанку чествује Радојко Обрадовић, заменик председника Одбора. Одбор је једногласно прихватио овај предлог.

 Председница Одбора и Радојко Обрадовић су подсетили на обавезу Одбора да усвоји завршне рачуне буџета од 2008. до 2011. године. Председница Одбора је предложила, а Одбор једногласно прихватио предлог, да она, Радојко Обрадовић и Верољуб Арсић заједно, још једном, прегледају завршне рачуне од 2008. године и све извештаје у вези са њима и да о томе обавесте Одбор на наредној седници.

 На седници Одбора је вођен тонски запис.

Седница Одбора је закључена у 12,45 часова.

 за СЕКРЕТАРа ОДБОРА ПРЕДСЕДНИК ОДБОРА

 Милена Сандић Весна Ковач